BBIK วิ่ง 5% โบรกฯชี้กำไร Q4/64 “นิวไฮ” โต 75% หนุนทั้งปี แตะ 66 ลบ. ชูเป้า 74 บ.
BBIK วิ่ง 5% โบรกฯชี้กำไร Q4/64 “นิวไฮ” โต 75% แตะ 20.70 ลบ. ตามโครงการและรายได้ที่เพิ่มขึ้นอย่างต่อเนื่อง หนุนทั้งปี แตะ 66 ลบ. ชูเป้า 74 บ.

1 ก.พ. 2565

ผู้สื่อข่าวรายงานว่าวันนี้ (1 ก.พ. 2565) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 16:07 น. อยู่ที่ระดับ 65.50 บาท เพิ่มขึ้น 3.00 บาท หรือ 4.80% โดยทำจุดสูงสุดที่ 65.75 บาท และทำจุดต่ำสุดที่ 62.50 บาท ด้วยมูลค่าการซื้อขาย 119.35 ล้านบาท

บริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (31 ม.ค. 2565) โดยระยะสั้นประเมินกำไรไตรมาส 4/2564 อยู่ที่ 20.70 ล้านบาท เพิ่มขึ้น 75% จากงวดเดียวกันของปีก่อน และเพิ่มขึ้น 34% จากไตรมาสก่อน เติบโตสูงทั้งจากงวดเดียวกันของปีก่อน และจากไตรมาสก่อน และเป็น new high ของบริษัทตามโครงการและรายได้ที่เพิ่มขึ้นอย่างต่อเนื่อง ทำให้โดยรวมคาดกำไรทั้งปี 2564 อยู่ที่ 66 ล้านบาท เพิ่มขึ้น 51% จากงวดเดียวกันของปีก่อน โดยในปี 2565 คาดกำไรเติบโตสูงต่อเนื่อง เพิ่มขึ้น 47% จากงวดเดียวกันของปีก่อน ที่ 97 ล้านบาท จากการเติบโตที่แข็งแกร่งทั้งในประเทศ และต่างประเทศ รวมถึงส่วนแบ่งจากบริษัทออร์บิท ดิจิตอล (JV กับ OR) ที่จะเติบโตแบบก้าวกระโดด
ทั้งนี้แม้ปัจจุบันราคาหุ้นซื้อขายบนค่า PER ปี 2565 สูง 63 เท่า แต่มองว่าหุ้นสมควรซื้อในระดับพรีเมียมเนื่องจากบริษัทอยู่ในช่วงเติบโตสูง และมีศักยภาพในการเติบโตได้อีกมาก
อย่างไรก็ดีโมเมนตัมกำไรเติบโตสูงต่อเนื่องในไตรมาส 4/2564 และในช่วง 3 ปี ข้างหน้าที่คาดโตเฉลี่ยเพิ่มขึ้น 44% ต่อปี รวมทั้งคาดมีโครงการเข้ามาเติม backlog อีกมากในไตรมาส 1/2565 อีกทั้งราคาหุ้นปรับตัวลงมา 25% จากต้นปีจนถึงปัจจุบัน จากการปรับพอร์ทหุ้นกลุ่ม tech+growth เป็นโอกาสในการลงทุนรับการเติบโตระยะยาว และมีโอกาสเห็นการปลดล๊อคข้อจำกัดด้านบุคลากรจากการที่บริษัทมีแผนจะเปิด tech hub ที่อินเดีย แนะนำราคาเป้าหมายปี 2565 ที่ 74 บาท